अन्तिम चरणमा गौरीटार रंगशाला
प्रदेश सरकार गठन भएसँगै हेटौंडा–६, गौरीटारमा रहेको केन्द्रीय खेलकुद प्रतिष्ठानमा भौतिक पूर्वाधार निर्माणको कामले गति लिएको छ । केन्द्रीय सरकारबाट बेवास्ताको सिकार भइरहेको गौरीटार रंगशालालाई प्रदेश सरकारले आवश्यक बजेट विनियोजन गरेसँगै भौतिक पूर्वाधार निर्माणको काम अगाडि बढेको हो ।
हेटाैंडा — प्रदेश सरकार गठन भएसँगै हेटौंडा–६, गौरीटारमा रहेको केन्द्रीय खेलकुद प्रतिष्ठानमा भौतिक पूर्वाधार निर्माणको कामले गति लिएको छ । केन्द्रीय सरकारबाट बेवास्ताको सिकार भइरहेको गौरीटार रंगशालालाई प्रदेश सरकारले आवश्यक बजेट विनियोजन गरेसँगै भौतिक पूर्वाधार निर्माणको काम अगाडि बढेको हो ।रंगशालामा अहिले अन्तर्राष्ट्रियस्तरको फुटबल मैदानको निर्माण कार्य अन्तिम चरणमा पुगेको छ । मैदान निर्माणको काम अन्तिम चरणमा पुगेसँगै आवश्यक प्याराफिट निर्माण प्रक्रिया प्रदेश सरकारले अगाडि बढाएको छ । ‘मैदान निर्माण सकिएलगत्तै सुविधासम्पन्न प्यारापिट निर्माण सुरु गर्ने गरी हामी काम गरिरहेका छौं,’ प्रदेश ३ खेलकुद परिषद्का सदस्य माधव तिमल्सिनाका अनुसार माघ महिनाभित्रमा मैदान खेल्न योग्य हुनेछ । नेपाली खेलजगतकै सबैभन्दा ठूलो प्रोजेक्टको रूपमा रहेको केन्द्रीय खेलकुद प्रतिष्ठान संघीय सरकारमातहतमा रहँदा सधैं बेवास्ताको सिकार भइरहेको थियो ।चालु आर्थिक वर्षमा प्यारापिट निर्माणका लागि सामाजिक विकास मन्त्रालयले ८ करोड रुपैयाँ बजेट विनियोजन गरेको छ । ‘अहिले ५ करोड रुपैयाँमा ट्र्याक एन्ड फिल्डसहितको अन्तर्राष्ट्रियस्तरको रंगशाला तयार हुनेछ । यो कार्य सकिएलगत्तै प्यारापिट निर्माणको काम अगाडि बढ्नेछ,’ सदस्य तिमिल्सनाले भने । प्यारापिटको डीपीआर निर्माणको काम समेत अगाडि बढिसकेको छ । मैदान निर्माण फागुन महिनाभित्रमा सक्नेगरी गिरी कन्स्ट्रक्सनले काम गरिरहेको छ । चालु आर्थिक वर्षभित्रमा फुटबल र क्रिकेट मैदान निर्माण सम्पन्न गरी अन्तर्राष्ट्रियस्तरको प्रतियोगिता आयोजना गर्ने घोषणा यसअघि प्रदेश ३ का मुख्यमन्त्री डोरमणि पौडेलले गरिसकेका छन् । मुख्यमन्त्री हरेक महिना मैदानको कार्यप्रगति हेर्न रंगशाला पुग्ने गरेका छन् । ‘अन्तर्राष्ट्रिय स्तरको फुटबल प्रतियोगिता आयोजना गरेर स्टेडियमको उद्घाटन गर्नेछौं,’ मैदान निर्माणको अवलोकन गर्दै मुख्यमन्त्री पौडेलले भने ।मैदानमा करिब दशरथ रंगशाला बराबर २० हजार क्षमताको प्यारापिट निर्माण गर्ने प्रदेश सरकारको योजना रहेको जिल्ला खेलकुद विकास समिति मकवानपुरका खेलकुद प्राविधिक छत्र श्रेष्ठले जानकारी दिए । ‘अन्तर्राष्ट्रियस्तरको प्रतियोगिता गर्न मिल्ने गरी सबै भौतिक पूर्वाधार निर्माण गर्ने प्रदेश सरकारको योजना छ । आवश्यक बजेटको अभाव हुन नदिने मुख्यमन्त्रीबाट प्रतिबद्धता प्राप्त भएको छ,’ उनले भने । २३ बिघा जमिनमा फैलिएको उक्त प्रतिष्ठानमा खेलाडीको सुविधायुक्त छात्रावास निर्माण भइसकेको छ । करिब ४ करोड रुपैयाँ खर्चेर ३८ कोठे छात्रावास निर्माण गरिएको हो । ‘मैदान र कभर्डहल निर्माण सकिएपछि अन्तर्राष्ट्रिय प्रतियोगिताअगाडि विभिन्न खेलका राष्ट्रिय खेलाडीको बन्द प्रशिक्षणका लागि रंगशाला योग्य हुनेछ,’ जिल्ला खेलकुद विकास समिति मकवानपुरका सचिव राजन दाहालले सरकारको सोही योजनाअनुसार प्रतिष्ठान निर्माण कार्य अगाडि बढाएको बताए ।राष्ट्रिय खेलकुद परिषद्ले पनि यस आर्थिक वर्षमा निर्माणाधीन दुईवटा कभर्डहलको काम सम्पन्न गर्न ३ करोड रुपैयाँ बजेट विनियोजन गरेको दाहालले बताए । ‘अहिले दुईवटा प्यारापिट निर्माण कार्य अन्तिम चरणमा रहेको छ । यस पटकको बजेटले उक्त कार्य समेत पूरा हुनेछ । हामीले चालु आर्थिक वर्षभित्रमा कभर्डहललाई प्रशिक्षण योग्य बनाउनेछौं,’ उनले भने ।हालसम्म गौरीटारमा संघीय सरकारको करिब ८ करोड रुपैयाँ खर्च भइसकेको छ । प्रतिष्ठानमा फुटबल मैदान, कभर्डहल, पौडीपोखरी, महिला तथा पुरुषको छुट्टाछुट्टै आवास कक्ष, रिक्रिएसन कक्ष, औषधोपचार कक्ष र प्रशासनिक भवन निर्माण गर्ने योजना रहेको छ । उद्घाटनको समयमा करिब पाँच अर्ब रुपैयाँको लगानी लाग्ने अनुमान गरिएको भए पनि अहिले उक्त लागत दोब्बर भइसकेको अनुमान दाहालले गरे । तत्कालीन प्रधानमन्त्री माधवकुमार नेपालले २०६६ सालमा शिलान्यास गरेको भए पनि हालसम्म पर्याप्त बजेट छुट्याइएको थिएन ।विगतका दुई आवमा संघीय सरकारले प्रतिष्ठानलाई आवश्यक बजेट नै विनियोजन गरेन । जसले गर्दा निर्माण कार्य अगाडि बढ्न सकेन । हेटौंडामा खेलकुद प्रतिष्ठान निर्माण गरेर राष्ट्रिय र अन्तर्राष्ट्रियस्तरका खेलाडी प्रशिक्षण सेन्टरको रूपमा विकास गर्ने सरकारको योजना रहेको थियो ।